รร.ศรีพันวาผุดกองอสังหาฯ
บลจ.ไทยพาณิชย์ เปิดตัวกองทุนอสังหาฯ โรงแรมศรีพันวา รับประกันรายได้ค่าเช่า 5 ปีแรก
29 ต.ค. 2565

บลจ.ไทยพาณิชย์ เปิดตัวกองทุนอสังหาฯ โรงแรมศรีพันวา รับประกันรายได้ค่าเช่า 5 ปีแรก
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัทเตรียมออกกองทุนรวมอสังหาริมทรัพย์โรงแรมศรีพันวา (SPWPF) ลงทุนในกรรมสิทธิ์โครงการโรงแรมศรีพันวา จ.ภูเก็ต ซึ่งเป็นโรงแรมและเซอร์วิสอพาร์ตเมนต์ระดับหรู บนพื้นที่ประมาณ 21 ไร่ มูลค่าโครงการ 2,001.83 ล้านบาท คาดเสนอขายในเดือน ก.ค.นี้ ราคาหน่วยละ 10 บาท
กองทุนซื้อสินทรัพย์จากบริษัท ชาญอิสสระ เรสซิเดนซ์ ในกลุ่มบริษัท ชาญอิสสระ ดีเวล็อปเมนท์ (CI) และหลังจากนั้นกองทุนจะให้บริษัท ศรีพันวา แมเนจเมนท์ ซึ่งมี CI ถือหุ้นไม่ต่ำกว่า 99.99% เช่าเป็นเวลา 15 ปี คิดค่าเช่าคงที่ในสัดส่วนสูงของรายได้ทั้งหมดตลอดระยะเวลาสัญญาเช่า โดย 5 ปีแรก ค่าเช่าคงที่ เริ่มที่ 151 ล้านบาท และตั้งแต่ปีที่ 6 เป็นต้นไป จะปรับเพิ่มค่าเช่าคงที่ 10% ทุกๆ 3 ปี และในปีที่ 11-15 กองทุนมีโอกาสได้รับค่าเช่าแปรผันเพิ่ม โดยโครงสร้างรายได้ค่าเช่านี้ส่งผลให้กองทุนมีรายได้แน่นอนและสม่ำเสมอ
นายสงกรานต์ อิสสระ กรรมการผู้จัดการ CI กล่าวว่า โครงการตั้งอยู่บนแหลมพันวา เป็นแหล่งท่องเที่ยวชั้นนำของประเทศไทย มีลักษณะเฉพาะตัว มีแหลมทอดยาวเห็นมุม 360 องศา และมีโอกาสที่มูลค่าที่ดินจะเพิ่มสูงขึ้น ซึ่งกลุ่มบริษัทก็จะเข้าลงทุนกองทุนในสัดส่วน 1 ใน 3
นายวรสิทธิ อิสสระ กรรมการผู้จัดการ บริษัท ชาญอิสสระ เรสซิเดนซ์ กล่าวว่า โครงการเปิดบริการทั้งสองส่วนมาประมาณ 3 ปี มีรายได้รวมเติบโตเฉลี่ยตั้งแต่ปี 2553-2555 อยู่ที่ประมาณ 23.9% อัตราการเข้าพักเฉลี่ยเติบโตต่อเนื่องเช่นกัน โดยในไตรมาสแรกปี 2556 เฉลี่ยสูงถึง 55.7% เพิ่มขึ้น 11% เมื่อเทียบกับไตรมาสเดียวกันของปีก่อน ซึ่งอัตราเข้าพักระดับดังกล่าวถือว่าสูงสำหรับโรงแรมระดับหรู
การแข่งขันของธุรกิจโรงแรมระดับหรูหราใน จ.ภูเก็ต มีค่อนข้างต่ำและกลุ่มลูกค้ามีลักษณะเฉพาะกลุ่ม มีกำลังซื้อสูงและได้รับผลกระทบน้อยจากความผันผวนของเศรษฐกิจ โดยลูกค้าหลักอยู่ในเอเชีย เช่น เกาหลีใต้ จีน รัสเซีย อินเดีย